बसाखी जां बसोए दा मेला डुग्गर प्रदेश च बक्ख-बक्ख थाह्‌रें पर अपनी-अपनी रीत-परम्परा मताबक लगदा ऐ। उधमपुर, बलौर, काह्‌नाचक्क बगैरा थाह्‌रें पर ए मेला त्रै-त्रै दिन लग्गा रौंह्‌दा ऐ। होर बी स’ब्बनें थाह्‌रें पर इस मेले दी खास रुण-झुण होंदी ऐ। जम्मू शैह्‌रा च ए मेला रणबीर नैह्‌रा पर बड़ी धूम-धाम कन्ने लगदा ऐ। बडलै सबेल्ला गै लोक स्नान त दान लेई नैह्‌रा पर जन्दे न ते परतोंदे होई मेले च लग्गे दे बजारा चा घड़े-घड़ोलू, कुन्नियां-चग्घरे, सराहियां, घड़ोले आदि मिट्टी गदे भांडे खरीदी आनदे न। बडल इस मेले दी रौनक च धार्मक सुर प्रधान होंदा ऐ, पर दपैह्‌रीं लै इसदी रुणझुण ते गोहाड़ होर गै चाल्ली दा होंदा ऐ। भांत-भांत दियां हट्टियां ते बजार सज्जे दे होंदे न। बन्न-सबन्ने खेढ-तमाशें दे लवा ढोलें दी गड़गज्ज कन्ने भांगड़ा नाच दा ताल बड़ा गै जशीला होंदा ऐ, जिसी सुनदे गै हत्थ-पैर मस्ती कन्ने थिरकन लगी पौंदे न।